Weermag ontplooi: ‘Erkenning dat polisie beheer verloor het’ | Maroela Media
Só het Alan Winde, premier van die Wes-Kaap, gesê in reaksie op Bheki Cele, minister van polisie, se aankondiging Donderdagaand. Die versoek om die weermag te ontplooi is deur pres. Cyril Ramaphosa goedgekeur.
Winde het gesê die provinsie verwelkom die ontplooiing van die weermag om gemeenskappe te stabiliseer wat deur bende-aktiwiteit en misdaad geteister word. Die huidige situasie is ongekend en ons moet ongekende stappe doen om te verseker dat mense veilig is, het hy gesê.
“Daar is verlede naweek alleen 55 onnatuurlike sterftes in die provinsie aangeteken, met 33 hiervan in die Metro-Wes-streek. Ek hoop dat die weermag se ontplooiing oor die komende tydperk tot ŉ groot afname in hierdie syfers gaan lei.”
Volgens Winde vra gemeenskappe en die Wes-Kaapse regering al vir ŉ paar jaar dat die weermag as ŉ vredes- en stabiliseringsmag ontplooi word.
“Minister Cele het tot onlangs nog volgehou dat misdaad nie sleg genoeg is op die Kaapse Vlakte om die weermag in te stuur nie, maar ons is verlig en verwelkom die ommeswaai.
“Dit is ŉ duidelike erkenning dat die polisie beheer in die oorlog teen misdaad verloor het. Dit is dus meer dringend as ooit dat ons voortgaan met ons interregeringsgeskil met minister Cele oor die toekenning van polisiëringshulpbronne. Ons sal voortgaan om te veg vir provinsiale beheer oor die polisiediens.”
Winde het gesê die weermag is gemagtig om waar te neem, te deursoek, af te sper, voertuig- en voetpatrollies te doen en lugondersteuning te verskaf.
“Dit sal hopelik ŉ bevorderlike omgewing skep vir die Suid-Afrikaanse Polisie om belangrike ingrypings op hierdie gebiede te doen om misdaad te ondersoek, bekende misdadigers vas te trek en probleme met bendes, vuurwapens en dwelms uit te wis.”
En kom ons kyk maar eers wat die weermag vermag voor ons verder praat.
Praktiese ervaring het niemand nog skade gedoen nie, in teen deel…
“… polisie beheer verloor het”? Waar is SA is daar beheer? Sekere mense is gemaak om in beheer te wees, en sekere mense nie.
Om watter rede is die komando’s destyds tot niet gemaak… Die misdaad en plaas moorde sou soveel minder gewees het. Kan dit nie weer ingestel word nie…? Wonder maar net veral as mens elke keer lees oor die onbevoegdheid van die polisie!!
Nou nie seker nie, maar het Me Helen Zille nie so jaar of 3 gelede gevra dat die weermag ontplooi moet word nie en toe is dit afgelag? Wat het intussen verander? Lyk my as iemand van die opposisie party dit vra, weier mens die versoek net om snaaks te wees.